Δελτίο Τύπου

9/3/2022

**Ημερίδα για την Πρώιμη Παρέμβαση στην Ελλάδα από το ΔΙΚΤΥΟ και το EASPD**

*Με επιτυχία ολοκληρώθηκε την Παρασκευή 4 Μαρτίου 2022 η Ημερίδα με θέμα την «Πρώιμη Παρέμβαση στην Ελλάδα».*

Η εκδήλωση διοργανώθηκε από το ΔΙΚΤΥΟ Παρόχων Υπηρεσιών για Άτομα με Αναπηρία σε συνεργασία με το [EASPD](https://www.easpd.eu/) (Εuropean Association of Service Providers for Persons with Disabilities), στο συνεδριακό κέντρο του [Ι.Π.Α.Π. «Η Θεοτόκος»,](http://www.theotokos.gr/) τηρώντας όλα τα υγειονομικά πρωτόκολλα, ενώ παράλληλα μεταδόθηκε και διαδικτυακά μέσω Zoom. Η εκδήλωση, ακολούθησε τις εργασίες της Τεχνικής Βοήθειας που παρέχεται από το EASPD σε συνεργασία με το Υπουργείο Εργασίας σε επιλεγμένους Φορείς της χώρας, εστιασμένης στο οικογενειοκεντρικό μοντέλο παρέμβασης.

Την Ημερίδα τίμησαν με την παρουσία τους η Υφυπουργός Υγείας, κ. Ζωή Ράπτη, ο Ευρωβουλευτής της Νέας Δημοκρατίας κ. Στέλιος Κυμπουρόπουλος και ο Προϊστάμενος Πολιτικών Ενίσχυσης Παιδιών με Αναπηρία του Υπουργείου Εργασίας & Κοινωνικών Υποθέσεων, κ. Δημήτρης Νικόλσκι. Ιδιαίτερα τιμητική ήταν η παρουσία και συμμετοχή της Γενικής Γραμματέα του EASPD, κας Maya Doneva.

Παρόντες ήταν όλοι οι Πρόεδροι Δ.Σ. των φορέων που αποτελούν το Δ.Σ. του ΔΙΚΤΥΟΥ, κ.κ. Ερ. Νεόφυτος ([Ι.Π.Α.Π. Η Θεοτόκος](http://www.theotokos.gr/)), Π. Μπέλλου ([Αμυμώνη](https://amimoni.gr/)), Γ. Παπαδάκης ([ΙΚΕ ΚΑΣΠ Χατζηπατέρειο](https://kasp.gr/el/ike)), Ελ. Σκουτέλη ([ΕΛΕΠΑΠ](https://elepap.gr/)) και Ν. Ρούσσος ([Ίδρυμα για το Παιδί Η ΠΑΜΜΑΚΑΡΙΣΤΟΣ](https://www.pammakaristos.gr/)), Αγ. Παπαδάκη (Μέλος ΔΣ [EASPD](https://www.easpd.eu/)), καθώς και η Εκτελεστική Επιτροπή του ΔΙΚΤΥΟΥ, κ.κ. Χ. Ζώτου ([Αμυμώνη](https://amimoni.gr/)), Τ. Μαριανός ([ΕΛΕΠΑΠ](https://elepap.gr/)), Γ. Παπακωνσταντίνου ([Ι.Π.Α.Π. Η Θεοτόκος](http://www.theotokos.gr/)), Τ. Σιαμπάνης ([ΕΕΑ Μαργαρίτα](https://www.eeamargarita.gr/)) και Τζ. Σταυρίδου ([Ίδρυμα για το Παιδί Η ΠΑΜΜΑΚΑΡΙΣΤΟΣ](https://www.pammakaristos.gr/)).

Η Ημερίδα πραγματοποιήθηκε με την οργανωτική υποστήριξη και συμμετοχή των φορέων-μελών του ΔΙΚΤΥΟΥ και με τις ευγενικές χορηγίες των εταιρειών [EL-TRANSLATIONS](https://el-translations.com/el), που προσέφερε τη διερμηνεία και [CONEQ](https://coneq.gr/), που παρείχε τον ακουστικό εξοπλισμό.

Οι εκπαιδευόμενοι από το ειδικό επαγγελματικό εργαστήριο της εστίασης του Ι.Π.Α.Π. «Η Θεοτόκος», προετοίμασαν σε συνεργασία με τον εκπαιδευτή κ. Δεληγιάννη το μπουφέ της εκδήλωσης με γευστικές συνταγές.

Η εκδήλωση συνέβαλε καθοριστικά στο διάλογο γύρω από τα επιστημονικά δεδομένα αλλά και την καθημερινή πρακτική στον χώρο της Πρώιμης Παρέμβασης στην Ελλάδα. Συζητήθηκαν οι προοπτικές και έμφαση δόθηκε στη δρομολογημένη θεσμοθέτηση των Υπηρεσιών της Πρώιμης Παρέμβασης στην Ελλάδα.

Χορηγοί της εκδήλωσης:

